Facilităţi fiscale acordate proprietarilor particulari de imobile vechi

NOTE DE SINTEZĂ

Prezentul studiu analizează principalele dispoziţii fiscale adoptate de către unele ţări europene pentru a încuraja ocrotirea patrimoniului imobiliar vechi de către particulari, indiferent dacă patrimoniul face obiectul unor măsuri de clasare sau nu.

În ţările pe care le vom studia (Anglia şi Ţara Galilor, Elveţia, Franţa, Germania, Italia şi Spania) au fost examinate succesiv trei probleme:

· În momentul achiziţionării, cu titlu oneros sau gratuit, dobânditorul unui imobil vechi este scutit, în totalitate sau în parte, de drepturile de înregistrare, de succesiune sau de donaţie?

· În timpul perioadei de deţinere, proprietarul are posibilitatea să deducă cheltuielile sale de întreţinere? Veniturile sale locative sunt supuse unui regim special? Plăteşte impozit pe avere sau impozit funciar anual cu taxă redusă?

· De la revânzare, proprietarul beneficiază de măsuri derogatorii, cu privire la plus-valoare?

· Această examinare arată că, spre deosebire de Elveţia, Anglia şi Ţara Galilor, Germania, Italia şi Spania au pus în funcţiune un dispozitiv fiscal destul de variat în beneficiul proprietarilor de imobile vechi.

· 1) În Elveţia, Anglia şi Ţara Galilor, facilităţile fiscale acordate proprietarilor de imobile vechi sunt mai puţin numeroase.

· Dacă de exemplu, legea engleză prevede aplicarea cotei zero pentru unele lucrări efectuate imobilelor clasate sau înscrise, această măsură nu se poate aplica lucrărilor simple de întreţinere sau reparaţie. În ceea ce priveşte scutirea de impozit pentru succesiuni, ea este acordată în manieră nelimitată de către administraţie, în funcţie de importanţa pe care o reprezintă bunul pentru patrimoniul naţional.

· În Elveţia, pentru imobilele clasate, cheltuielile de întreţinere sunt deductibile din venit. În schimb, în cazul imobilelor neclasate, deducerea nu este admisă decât dacă cheltuielile efectuate nu sporesc valoarea imobilului. Fără îndoială, cheltuielile nedeductibile pot fi reintegrate în preţ, în momentul revânzării şi deci, să diminueze în aceeaşi măsură plus-valoarea, dar nedeductibilitatea unei părţi a cheltuielilor de întreţinere schimbă hotărârea particularilor de a achiziţiona imobile vechi în stare deteriorată.

· 2) Măsurile fiscale favorabile proprietarilor de imobile vechi sunt mult mai variate în Germania, Spania şi Italia.

· Textele referitoare la diferitele impozite permit măsuri derogatorii favorabile proprietarilor de imobile vechi. Beneficiul acestor măsuri este, în general, rezervat proprietarilor de imobile clasate.

· În aceste trei ţări, cheltuielile de întreţinere sunt deductibile, dar în moduri diferite. În Germania sunt deductibile din venit, pe 10 ani, în procent de 10% pe an. În Spania şi Italia, ele dau dreptul unei reduceri de impozit limitată la 15% şi 19% din cuantumul lor total. În plus, în Spania cheltuielile susceptibile de a fi luate în considerare cu acest titlu sunt fixate la maximum 10% din venitul impozabil. Prin urmare, în Spania, investiţiile realizate pentru achiziţionarea imobilelor clasate sunt supuse aceluiaşi regim fiscal ca şi cheltuielile de întreţinere.

· Aceste trei ţări prevăd, de asemenea, scutirea totală sau parţială, a mai multor impozite unde se reţine o cantitate redusă pentru calculul lor.

· Astfel, în Italia, bunurile clasate sunt excluse din totalul supus impozitului pe succesiuni. În Germania, unii proprietari sunt exoneraţi total de plata impozitului pe succesiuni pentru aceste bunuri, în timp ce altora li se aplică un procent de 60%. În Spania, toţi fac obiectul unei reduceri de 95%.

· Pentru impozitul pe donaţii, Germania şi Spania păstrează aceleaşi reguli ca şi pentru impozitul pe succesiuni, în timp ce în Italia se prevede o impozitare forfetară dintr-un total neînsemnat (130 euro).

· În Germania şi în Spania, imobilele clasate sunt scutite de impozitul funciar anual perceput în profitul comunităţii. În Italia, unde imobilele clasate nu sunt scutite de acest impozit, este totuşi, reţinută o tranşă favorabilă: valoarea cadastrală cea mai mică a zonei cadastrale unde se află imobilul.

· În Spania, imobilele clasate sunt scutite de impozitul anual pe avere, care nu există nici în Germania, nici în Italia.

· Măsurile fiscale luate în favoarea proprietarilor particulari de imobile vechi sunt foarte diferite de la o ţară la alta şi sunt completate de ajutorul direct, adus sub forma subvenţiilor. În fapt, absenţa măsurilor fiscale derogatorii constituie, adesea, urmarea preferinţei acordate ajutoarelor directe.

 

· 2. REGLEMENTĂRI CU PRIVIRE LA FACILITĂŢI FISCALE ACORDATE PROPRIETARILOR PARTICULARI DE IMOBILE VECHI ÎN UNELE ŢĂRI DIN UNIUNEA EUROPEANĂ

· 2.1 ANGLIA ŞI ŢARA GALILOR

· Regimul fiscal al imobilelor vechi diferă în funcţie de faptul dacă acestea sunt sau nu protejate, textele recunoscând două niveluri de protecţie:

· - clasarea ca "monument istoric" este rezervată celor mai remarcabile imobile;

· - înscrierea este efectuată în funcţie de vechimea imobilului şi de interesul pe care îl reprezintă conservarea sa.

· Imobilele clasate sunt acelea care au prioritate de salvgardare înaintea celorlalte, în timp ce pentru imobilele înscrise, accentul este pus pe urmărirea utilizării. Clasarea nu exclude înscrierea. În cazul în care un imobil este în acelaşi timp şi clasat şi înscris, regulile clasării se aplică cu prioritate.

· Legea cu privire la TVA cuprinde mai multe dispoziţii favorabile, aplicabile numai imobilelor protejate.

· A: În momentul achiziţionării

· Scutirea de impozit pe succesiuni

· Unele imobile vechi sunt scoase de sub incidenţa impozitului pe succesiuni, administraţia fiscală putând să decidă în manieră discreţionară să exonereze de acest impozit, bunurile pe care ea le estimează ca fiind importante pentru patrimoniul naţional.

· Scutirea este subordonată respectării de către moştenitor a unor promisiuni, în mod special a angajamentului său de întreţinere a imobilului şi de deschidere a acestuia pentru public.

· B: În timpul perioadei de deţinere

· Aplicarea cotei zero unor categorii de lucrări

· Lucrările efectuate asupra imobilelor protejate, folosite ca locuinţe, pot fi executate cu cheltuieli reduse, datorită aplicării cotei zero pentru:

· - procurarea materialelor;

· - prestarea serviciilor, cu excepţia onorariilor arhitectului.

· Pentru a beneficia de această măsură, lucrările trebuie să fie aprobate de administraţie. În plus, nu poate fi vorba de simple lucrări de întreţinere sau de reparaţie. Această dispoziţie se aplică, de exemplu, modificărilor importante sau demolărilor.

· Aplicarea cotei zero îi permite beneficiarului măsurii să recupereze TVA-ul, dacă simpla exonerare nu îi permite acest lucru.

· C: La momentul vânzării

· Aplicarea cotei zero la vânzarea unor imobile vechi

· Prima vânzare (sau locaţiunea pentru o durată mai mare de 21 de ani) a unui apartament care rezultă din restructurarea unui imobil protejat (adică clasat sau înscris), dar care nu constituia înainte un imobil de locuit, este supusă cotei zero.

· Această dispoziţie se aplică doar dacă lucrările de restructurare a imobilului sunt foarte importante. În fapt, trebuie să fie îndeplinită una din următoarele condiţii:

· - sunt conservaţi doar pereţii exteriori;

· - lucrările sunt aprobate de administraţia culturală şi costul lor reprezintă cel puţin 60% din costul total.

· Această dispoziţie vizează, în mod special, încurajarea reîntrebuinţării clădirilor protejate (antrepozite, de exemplu).

· 2.2 ELVEŢIA

· Articolul 98 al Constituţiei federale prevede că: "Protecţia naturii şi a patrimoniului este de competenţa Cantoanelor". El rezervă, în acelaşi timp, Confederaţiei posibilitatea să intervină în acest domeniu, mai ales în favoarea "obiectelor care prezintă un interes naţional".

· Astfel, Legea federală din 1 iulie 1996 cu privire la protecţia naturii şi a peisajului, include şi conservarea monumentelor istorice. Această lege stabileşte o distincţie între monumentele istorice de importanţă naţională, a căror listă este stabilită de către Consiliul federal şi monumentele de importanţă regională sau locală, a căror recunoaştere se efectuează conform legislaţiilor cantoanele referitoare la protecţia patrimoniului.

· Politica patrimoniului se întemeiază, în mod special, pe acordarea subvenţiilor, astfel încât regulile fiscale prezintă mai puţine măsuri derogatorii în favoarea proprietarilor de imobile vechi. În principiu, deductibilitatea cheltuielilor de întreţinere se aplică tuturor imobilelor, independent de recunoaşterea lor ca monumente istorice.

· A: În momentul achiziţionării 

· Impozitele pe succesiuni, pe donaţii şi pe circulaţia bunurilor sunt percepute de către cantoane. Nu este prevăzută o măsură specifică pentru imobilele vechi.

· B: În timpul perioadei de deţinere

· Deductibilitatea cheltuielilor de întreţinere

· a) Monumentele istorice

· Conform art.32 alin.3 al Legii cu privire la impozitul federal direct, referitor la impozitul pe venit care este perceput la nivelul Confederaţiei, "cheltuielile ocazionate de lucrările de restaurare a monumentelor istorice pe care contribuabilul le întreprinde în temeiul dispoziţiilor legale, în acord cu autorităţile sau cu ordinul lor, atâta timp cât nu sunt subvenţionate, sunt deductibile din venit".

· Cantoanele percep, de asemenea, un impozit pe venit. Diferitele legislaţii cantonale care reglementează impozitul pe venit au obligaţia de a respecta dispoziţiile legii federale cu privire la armonizarea impozitelor directe a cantoanelor şi comunelor. Acestea cuprind o dispoziţie cu privire la monumentele istorice, identică cu cea de la art.32 alin.3 al Legii cu privire la impozitul federal direct.

· b) Celelalte monumente

· Conform art.32 alin.2 al Legii cu privire la impozitul federal direct "contribuabilul care posedă imobile private poate deduce cheltuielile necesare întreţinerii lor (....)".

· Deducerea cheltuielilor nu este autorizată decât dacă serveşte la conservarea valorii bunului.

· Enunţată mai întâi de către Tribunalul federal, în 1973, această practică, numită "practica Dumont", a fost reluată şi în reglementări.

· Ordonanţa din 24 august 1992 cu privire la deducerea cheltuielilor referitoare la imobilele private în cadrul impozitului federal direct, dispune la primul articol: "Contribuabilul care posedă imobile private poate deduce cheltuielile necesare întreţinerii acestora. Sunt excluse cheltuielile pe care contribuabilul trebuie să le angajeze în cursul primilor cinci ani pentru a întreţine o proprietate nou achiziţionată, care a fost necorespunzător întreţinută până atunci de către proprietar."

· O a doua Ordonanţă din 24 august 1992, cu privire la cheltuielile referitoare la imobilele private, deductibile în cadrul impozitului federal direct, precizează că sunt deductibile "cheltuielile datorate reparaţiilor sau renovărilor, dacă ele nu produc o sporire a valorii imobilului."

· În această Ordonanţă se mai adaugă: "Nu sunt deductibile următoarele cheltuieli de întreţinere: cheltuielile pe care le angajează contribuabilul în vederea aducerii în stare bună a unui imobil nou achiziţionat, care a fost prost întreţinut de către proprietarul precedent, pe perioada - în general primii cinci ani - care urmează achiziţionării (practică a Tribunalului federal în materia cheltuielilor efectuate puţin după achiziţionare)".

· În 1997, Tribunalul federal a nuanţat practica Dumont, arătând că sumele cheltuite pentru întreţinerea curentă a unui bun imobiliar, nou achiziţionat şi neabandonat de către precedentul proprietar, pot fi deduse din venitul brut , imediat după achiziţionarea bunului, cu condiţia ca acestea să nu-i sporească valoarea.

· În prezent, chiar dacă aplicarea practicii Dumont nu este uniformă în toată ţara, se admite faptul că ea constituie un obstacol pentru buna întreţinere a imobilelor. Ea descurajează particularii în achiziţionarea imobilelor vechi în stare deteriorată.

· C: În momentul vânzării

· Reducerea plus-valorii

· În caz de revânzare a bunurilor lor, particularii sunt impozitaţi pe plus-valoarea realizată. Impozitul pe plus-valoare, numit "impozit pe câştiguri imobiliare" este, în general, perceput la nivel cantonal. În unele cantoane, el este perceput la nivel comunal.

· Cea mai mare parte a cantoanelor admite că sumele cheltuite pentru întreţinerea şi reparaţiile destinate menţinerii valorii imobilului, care au fost efectuate în timpul primilor ani de deţinere şi care, în temeiul practicii Dumont, nu au putut fi deduse din venit, pot fi reintegrate în preţul de revânzare a bunului. Ele reduc deci, în aceeaşi măsură, plus-valoarea.

 

· 2.3 FRANŢA

· În Franţa, proprietarii particulari de imobile vechi pot deduce din veniturile lor cheltuielile de întreţinere a acestor bunuri. Această deducere constituie principala măsură fiscală care îi încurajează să păstreze patrimoniul lor imobiliar vechi.

· Această deducere se supune diferitelor legi, în funcţie de următoarele:

· imobilele sunt clasate ca monumente istorice, înscrise în inventarul suplimentar al monumentelor istorice sau fac obiectul unei aprobări ministeriale speciale, în funcţie de caracterul lor istoric sau artistic. Aprobarea nu poate fi acordată decât dacă imobilul este deschis publicului;

· imobilele sunt, conform Legii Malraux din 4 august 1962, incluse într-un sector protejat în cazul în care "prezintă un interes istoric, estetic sau de natură să justifice conservarea lor, restaurarea şi punerea lor în valoare";

· imobilele beneficiază de un certificat al Fundaţiei patrimoniului, care autentifică provenienţa imobilului. Creată de Legea nr.96-590 din 2 iulie 1996, Fundaţia patrimoniului se angajează să protejeze patrimoniul care nu este nici clasat, nici înscris. Certificatul acesteia poate fi luat în considerare pentru acordarea ulterioară a aprobării ministeriale.

· Proprietarii imobilelor clasate, înscrise sau aprobate pot deduce nu numai veniturile destinate restaurării, întreţinerii sau reparării, dar, în aceeaşi măsură, şi dobânzile împrumuturilor acordate atât pentru achiziţionarea, cât şi pentru executarea lucrărilor. Modalităţile de deducere depind de statutul imobilului şi maniera în care proprietarul îl utilizează.

· În cazul în care proprietarul ocupă el însuşi aceste spaţii, el poate deduce din venitul său impozabil cheltuielile funciare aferente acelui imobil (o parte din veniturile rămân în sarcina lui pentru munci subvenţionate, dobânzi de la împrumuturi, taxe funciare), în procent de:

· - 100% pentru imobilele clasate sau înscrise, cu condiţia ca ele să fie deschise pentru vizitare;

· - 50% pentru imobilele clasate sau înscrise care nu sunt deschise publicului;

· - 50% pentru imobilele care sunt considerate, prin definiţie, că sunt deschise publicului.

· În cazul în care proprietarul închiriază imobilul său, el poate deduce în totalitate cheltuielile din suma totală a chiriei pe care o percepe. Dacă rezultă un deficit funciar, acesta poate fi dedus din venitul său impozabil, fără limite, în timp ce regimul dreptului comun nu autorizează deducerea deficitelor funciare, în afară de dobânzile împrumuturilor, asupra veniturilor funciare, pe timp de 10 ani şi în limita a 10.700 euro pe an.

· În cazul în care proprietarul nu ocupă imobilul, dar acesta este deschis publicului, presupunând plata unei sume pentru intrare, sumele deductibile din veniturile funciare le înglobează, în egală măsură, şi pe cele rezultate în urma deschiderii pentru public. În temeiul acestei baze legale, proprietarul poate deduce, fără justificare, o sumă forfetară, cuprinsă între 1525 euro la 2290 euro, în cazul existenţei unui parc sau a unei grădini, fără să poată crea însă, un deficit funciar.

· Dispozitivul creat de Legea Malraux este destinat să încurajeze operaţiunile legate de restructurarea imobiliară. Proprietarul unui imobil situat într-un sector protejat, poate deduce din veniturile sale funciare, în temeiul Legii Malraux, nu numai dobânzile împrumuturilor şi cheltuielile efectuate pentru lucrări de întreţinere, de reparaţie şi îmbunătăţire, aşa după cum acestea sunt delimitate de dreptul comun, dar şi pe cele referitoare la lucrările de demolare, reconstrucţie a acoperişului sau a pereţilor exteriori, cât şi cele legate de transformarea locuinţei, în măsura în care aceste lucrări sunt prevăzute în planul de salvgardare. Cheltuielile de aderare la asociaţiile funciare, în cadrul operaţiunilor de restaurare imobiliară sunt, de asemenea, scăzute din veniturile funciare.

· În cazul în care proprietarul a înregistrat un deficit funciar, acesta este scăzut din venitul său global, fără limită, cu excepţia fracţiunii din deficit care se referă la dobânzile de împrumut, care nu pot fi scăzute decât din veniturile funciare din următorii 10 ani. Pentru a beneficia de acest avantaj, proprietarul trebuie, în interval de 12 luni de la terminarea lucrărilor, să închirieze nemobilată lociunţa restaurată, ca reşedinţă principală a locatarului, pentru un interval de 6 ani.

· Proprietarii de imobile care beneficiază de un certificat al Fundaţiei patrimoniului pot să deducă, din veniturile lor impozabile, o parte din cheltuielile pe care le-au efectuat pentru protejarea sau restaurarea bunurilor lor.

· Aceste lucrări trebuie să fie în legătură cu părţile vizibile ale clădirii (acoperişuri, faţade, părţile superioare ale zidurilor), cu excepţia amenajărilor interioare, cu excepţia situaţiilor în care imobilul nelocuit este deschis publicului.

· Reducerea este de:

· - 50% din suma totală rămasă în sarcina proprietarului, dacă subvenţiile adunate reprezintă mai puţin de 20% din totalul lucrărilor;

· - 100% din suma totală rămasă în sarcina proprietarului, dacă subvenţiile adunate reprezintă cel puţin 20% din totalul lucrărilor.

· Doar imobilele clasate sau înscrise beneficiază de exonerarea drepturilor de donaţie şi succesiune, în măsura în care ele sunt deschise publicului şi cu condiţia ca moştenitorii, donatarii sau legatarii să semneze o convenţie cu statul, pe o perioadă nedeterminată, care să prevadă menţinerea deschiderii lor către public.

 

· 2.4 GERMANIA

· Protecţia patrimoniului ţine de competenţa Landurilor. Fiecare Land are propriile sale reguli. În unele Landuri, imobilele protejate sunt cele care au făcut obiectul unei proceduri de clasare. Ele figurează pe lista stabilită de către serviciile regionale de conservare. În alte Landuri, imobilele protejate sunt cele care corespund criteriilor enunţate de lege.

· Proprietarii de imobile protejate se bucură de un regim fiscal avantajos, care rezultă din măsuri derogatorii dispersate în legile federale care reglementează diferitele impozite. Unele dintre aceste dispoziţii se aplică nu numai imobilelor protejate, ci şi tuturor acelora a căror conservare relevă un interes general.

 

· A: În momentul achiziţionării

· Legea cu privire la dreptul de înregistrare nu cuprinde nici o dispoziţie specială favorabilă persoanelor care cumpără un imobil vechi. În schimb, legea referitoare la impozitele pe succesiuni şi donaţii prevede dispoziţii speciale.

· 1. Scutirea totală sau parţială de impozit pe succesiuni

· Unele imobile vechi nu intră sub incidenţa impozitului pe succesiuni şi beneficiază de o exonerare totală. Altele beneficiază de o exonerare de 60%.

· Totală sau parţială, exonerarea este datorată faptului că protejarea şi conservarea imobilului relevă un interes general şi că acel imobil produce venituri inferioare cheltuielilor pe care le generează. Ea este retrasă dacă imobilul a fost vândut în 10 ani sau încetează să corespundă criteriilor.

· a) Exonerarea totală

· Aceasta se referă la:

· - imobilele ale căror proprietari au hotărât, fără a fi obligaţi, să le deschidă publicului;

· - cele pe care cumpărătorii hotărăsc să le supună legii Landului cu privire la protecţia patrimoniului, în măsura în care ele sunt fie clasate, fie proprietate de familie de cel puţin 20 de ani.

· b) Exonerarea parţială

· Ea este subordonată faptului că proprietarii, în limita posibilităţilor lor, lasă imobilul accesibil cercetătorilor sau vizitatorilor.

· În plus, nivelul impozitului pe succesiuni este adesea redus. Acest impozit este de fapt stabilit pe valoarea fiscală unitară a imobilului. Valoarea fiscală unitară este o noţiune care a fost introdusă prin legea de evaluare din 1991, în scopul armonizării valorii bunurilor luate în considerare pentru calculul diferitelor impozite. Or, valoarea fiscală unitară a imobilelor protejate poate fi redusă de către administraţia fiscală, pentru a ţine cont de constrângerile pe care proprietarii unor asemenea imobile trebiie să le respecte. În linii generale, reducerea este cuprinsă între 5% şi 10%.

· 2. Scutirea totală sau parţială a impozitului pe donaţii

· Regulile impozitului pe succesiuni sunt aplicabile şi donaţiilor.

· B. În timpul perioadei de deţinere

· 1. Deductibilitatea cheltuielilor de întreţinere în cazul în care:

· a) Bunul nu produce venituri

· Proprietarii imobilelor protejate sau care fac parte dintr-un ansamblu protejat pot deduce din venitul lor impozabil cheltuielile de întreţinere sau reabilitare a bunurilor lor.

· Deducerea se referă la totalitatea cheltuielilor pe care proprietarul le are în sarcină. Ea este distribuită pe 10 ani, în procent de 10% pe an, începând cu anul în cursul căruia a fost angajată cheltuiala, fără posibilitatea despăgubirii de la un an la altul.

· Dreptul de deducere nu operează decât dacă proprietarul îndeplineşte următoarele condiţii:

· - dispune de un document de la administraţia însărcinată cu probleme culturale care să ateste necesitatea lucrărilor;

· - nu locuieşte în imobilul în care vor avea loc aceste lucrări;

· - nu deţine nici un venit (de exemplu, nici un drept de intrare) din imobil, în anul în care sunt realizate cheltuielile;

· - nu beneficiază de nici un alt avantaj fiscal pentru realizarea lucrărilor.

· Această măsură este specifică pentru imobilele protejate.

· Aceeaşi posibilitate de deducere există pentru proprietarii ocupanţi ai imobilului. Deducerea este deschisă, nu numai proprietarilor de imobile protejate de legea Landului, dar şi proprietarilor de imobile care prezintă un interes istoric, artistic sau arhitectural, atestat de administraţia comunei. Dreptul la deducere este subordonat absenţei altui avantaj fiscal.

· Această deducere prezintă un real interes căci, proprietarii ocupanţi ai unei locuinţe vechi, care urmează regulile dreptului comun, pot beneficia, pe timpul a opt ani, de o primă anuală în valoare de 1278 euro, această posibilitate fiind rezervată contribuabililor ale căror venituri nu depăşesc o anumită limită (81.807 euro pe an pentru un celibatar).

· b) Bunul produce venituri

· Tratamentul fiscal al cheltuielilor de întreţinere depinde de calificarea lor, care este definită de către administraţie. Cheltuielile de reabilitare sunt acelea care sporesc durabil valoarea imobilului, în timp ce celelalte cheltuieli de întreţinere corespund întreţinerii curente (renovarea tencuielilor, schimbarea instalaţiilor sanitare, înlocuirea ferestrelor etc.). În linii generale, administraţia fiscală consideră ca şi cheltuieli de întreţinere curentă, pe cele care nu depăşesc 2000 euro.

· Amortizarea accelerată a cheltuielilor de reabilitare

· În cazul în care imobilul este protejat de legea Landului sau prezintă un interes istoric, artistic sau arhitectural, cheltuielile de reabilitare pot fi amortizate în mod accelerat: 10% pe an timp de 10 ani, ceea ce echivalează cu o deducere a acestor cheltuieli din venitul imobiliar. Această măsură există şi pentru imobilele care sunt situate în zonele urbane care necesită reabilitare.

· Avantajul acestei măsuri este real, deoarece, pentru imobilele construite înainte de 1925 şi care se supun dreptului comun, amortizarea cheltuielilor de întreţinere generală este întinsă pe 40 de ani şi se efectuează în ritm de 2,5% pe an.

· Întinderea deducerii cheltuielilor de întreţinere a imobilelor date în locaţiune

· Proprietarii de imobile protejate prin Legea Landului pot deduce cheltuielile de întreţinere a imobilelor date în locaţiune extizând deducerea pe o perioadă de la 2 la 5 ani.

· Întinderea deducerii constituie un avantaj, pentru că, în conformitate cu dreptul comun, aceste cheltuieli sunt deductibile din veniturile imobiliare de pe anul în cursul căruia a avut loc cheltuiala. Deficitele funciare sunt în mod cert imputabile pe alte venituri şi, după caz, reportabile de la un an la altul, dar nu în totalitate, dacă depăşesc 51.500 euro.

· 2) Scutirea de impozitul funciar comunal sau luarea în calcul a unui nivel favorabil

· Impozitul funciar comunal, ale cărui reguli generale sunt fixate la nivel federal, constituie, alături de taxa profesională, principala sursă de venituri a comunelor. Taxele sunt fixate de către comune.

· Conform legii, comunele au obligaţia de a scuti de impozitul funciar pe proprietarii imobilelor a căror conservare relevă un interes general, din cauza valorii lor artistice, istorice sau ştiinţifice, în măsura în care aceste imobile aduc venituri inferioare costurilor pe care le generează.

· În practică, pentru a beneficia de această scutire, proprietarul trebuie să prezinte un document al administraţiei culturale.

· În cazul în care imobilul nu este scutit de impozitul funciar, nivelul impozitului poate fi redus, căci acest impozit este bazat pe valoarea fiscală unitară.

· C. La momentul vânzării

· În cazul revânzării unui bun imobiliar în 10 ani de la achiziţionarea iniţială, plus-valoarea este impozabilă ca un "venit divers" (cu titlu de impozit pe venit). Pentru imobilele vechi, calculul plus-valorii se efectuează în conformitate cu regulile dreptului comun: plus-valoarea este egală cu diferenţa dintre preţul de cesiune şi costul de achiziţie, acesta din urmă fiind, eventual, mărit cu totalul cheltuielilor de îmbunătăţire. În acelaşi timp, dacă proprietarul unui bun vechi a beneficiat de amortizări accelerate sau de o altă măsură de deducere a cheltuielilor de întreţinere, cheltuielile de îmbunătăţire sunt reduse din totalul deducerilor deja obţinute.

· 2.5 ITALIA

· Regimul fiscal al imobilelor vechi diferă în funcţie de faptul dacă bunurile au fost sau nu recunoscute prin Decret al Ministerului Culturii ca reprezentând un interes cultural particular şi dacă fac sau nu parte din "patrimoniul istoric şi artistic naţional"

· Imobilele vechi clasate sunt supuse unui regim fiscal avantajos. Acesta nu este determinat prin Decretul din 29 octombrie 1999 cu privire la dispoziţiile legislative referitoare la patrimoniul cultural şi naţional, care stabileşte regimul juridic al bunurilor clasate. El rezultă din măsurile derogatorii dispersate în textele referitoare la diferitele impozite.

· A: În momentul achiziţionării 

· 1. Reducerea drepturilor de înregistrare din momentul cumpărării 

· Drepturile de înregistrare, exprimate în raport cu valoarea comercială a bunului achiziţionat, sunt, în general, de 7%. Pentru imobilele clasate ele reprezintă 3%, care este şi procentajul aplicabil la achiziţionarea unei prime reşedinţe principale.

· Aplicarea taxei reduse este subordonată faptului că noul proprietar respectă obligaţia protecţiei imobilului clasat. Dacă se sustrage acestei obligaţii în primii doi ani care urmează achiziţionării, drepturile sunt recalculate, cu aplicarea taxei normale şi îi este impusă o penalitate.

· 2. Scutirea de impozit pe succesiuni

· Bunurile clasate ies de sub incidenţa impozitului pe succesiuni.

· Acest avantaj fiscal este retras dacă bunurile sunt vândute în primii cinci ani care se scurg de la deschiderea succesiunii sau dacă moştenitorul nu respectă legislaţia cu privire la bunurile clasate.

· 3. Impozitarea forfetară în caz de donaţie

· În caz de donaţie, beneficiarul plăteşte impozit pe donaţii. În principiu, acest impozit reprezintă un procentaj (între 3% şi 7%, în funcţie de natura legăturii care există între donator şi donatar) din valoarea bunurilor. Bunurile clasate beneficiază de un regim excepţional: ele sunt supuse unei impozitări forfetare fixate la 130 euro.

· B: În timpul perioadei de deţinere

· 1. Nivelul favorabil luat în considerare pentru calculul venitului imobiliar fictiv

· Orice proprietar al unui imobil este considerat, chiar dacă nu dă bunul său în locaţiune, ca titular al unui venit imobiliar, care este calculat pe baza unei valori cadastrale medii, care este, în principiu, revizuită cel puţin la fiecare 10 ani.

· Pentru imobilele clasate, valoarea cadastrală reţinută este cea mai scăzută dintre toate cele care există în zona cadastrală unde se găseşte bunul, fiecare zonă cadastrală fiind definită în aşa fel, încât să regrupeze imobilele care prezintă caracteristici similare.

· 2. Deductibilitatea cheltuielilor de întreţinere, în cazurile în care:

· a) Bunul nu este dat în locaţiune

· Proprietarii imobilelor clasate, cărora le revine obligaţia de întreţinere, de protecţie şi de restaurare a bunurilor lor, sunt autorizaţi să deducă din impozitul lor pe venit - acela care rezultă din aplicarea taxei de impozitare pe venitul impozabil - 19% din cheltuielile de întreţinere care rămân în sarcina lor.

· Într-adevăr, după calculul impozitului brut, sunt aplicate mai multe deduceri, în mod special referitoare la cheltuielile de familie şi unele cheltuieli limitativ enumerate de lege, printre care cele de întreţinere a imobilelor clasate. Deducerile care sunt efectuate la acest nivel se justifică pentru că ele nu se raportează la un venit particular. De aceea ele nu sunt aplicate venitului brut. 

· Dreptul de deducere a cheltuielilor de întreţinere a imobilelor clasate nu este admis decât, dacă cheltuielile sunt impuse de lege sau sunt necesare, contribuabilul fiind, în acest caz, ţinut să prezinte o atestare de la administraţia culturală.

· b) Bunul este dat în locaţiune

· Dacă bunul este dat în locaţiune, cheltuielile de întreţinere sunt deduse din veniturile locative pe care le generează şi nu din impozitul brut.

· Totodată, deducerea cheltuielilor reale este exclusă. În fapt, Codul general al impozitelor prevede o deducere forfetară egală cu 15% din cuantumul chiriei (sau din valoarea cadastrală, dacă aceasta este mai ridicată), fără posibilitatea pentru proprietar să efectueze alte deduceri. Taxa de deducere forfetară este de 25% pentru imobilele situate în centrul oraşului Veneţia, cât şi în Insulele Giudecca, Murano şi Burano.

· În plus, în unele zone unde presiunile asupra pieţei locative sunt puternice (în particular, în Bolognia, Florenţa, Genova, Milano, Napoli, Palermo, Roma, Torino şi Veneţia, cât şi în împrejurimi) proprietarii au dreptul la o deducere suplimentară de 30% (care se adaugă deducerii de 15% sau de 25%).

· 3. Nivelul favorabil care se ia în considerare pentru calculul impozitului funciar comunal

· Impozitul comunal pe imobile este un impozit funciar anual, a cărui taxă variază de la 4% la 7%, în funcţie de comune, baza impozabilă fiind proporţională cu valoarea cadastrală.

· Pentru imobilele clasate, valoarea cadastrală reţinută este cea mai scăzută dintre cele din zona cadastrală în care se află.

· C: În momentul vânzării

· Reducerea impozitului pe plus-valoarea imobiliară

· Dacă vânzarea imobilului generează o plus-valoare, vânzătorul trebuie să achite impozitul comunal pe plus-valoarea imobiliară. Acest impozit este pe cale de dispariţie de la introducerea impozitului funciar comunal, la 31 decembrie 1992.

· Până la 1 ianuarie 2003, dacă vânzarea unui bun imobiliar clasat generează o plus-valoare, aceasta este impozabilă. Pentru imobilele clasate, calculul plus-valorii se efectuează după regulile dreptului comun, dar impozitul datorat este redus cu 75%.

· 2.6 SPANIA

· Conform Constituţiei, protecţia patrimoniului cultural, artistic şi monumental spaniol ţine de competenţa exclusivă a statului şi fiecare din comunităţile autonome pot lua în grija lor patrimoniul monumental care prezintă un interes pentru comunitatea respectivă.

· Punând în aplicare această dispoziţie constituţională, Legea nr.16 din 25 iunie 1985 cu privire la patrimoniul istoric naţional vizează protecţia celor mai remarcabile elemente ale patrimoniului naţional, oricare ar fi natura lor. Imobilele care intră în câmpul de aplicare al legii sunt înscrise în Registrul general al bunurilor de interes cultural, care regrupează bunurile care erau înscrise în inventarul naţional în momentul adoptării legii din 1985, cât şi pe cele care au fost clasate ulterior prin Decretul Ministerului Culturii.

· În plus, comunităţile autonome au posibilitatea să adopte propria lor lege cu privire la patrimoniu şi la protejarea imobilelor care nu intră în câmpul de aplicare al legii naţionale.

· Proprietarii imobilelor înscrise în registrul general al bunurilor de interes cultural se bucură de facilităţi fiscale. 

· Legea din 1985 asimilează bunurilor înscrise, imobilele care fac parte dintr-o zonă arheologică sau dintr-un ansamblu istoric protejat, castelele spaniole (protejate în temeiul Decretului din 22 aprilie 1949), monumentele mai vechi de o sută de ani (protejate în temeiul Decretului 571/1963), aşa numitele hó rreos sau cabazos din Asturia şi Galitia, dacă au cel puţin o sută de ani. Bunurile înscrise şi cele care le sunt asimilate constituie "bunuri de interes cultural". Unele măsuri fiscale luate în favoarea bunurilor înscrise se aplică tuturor bunurilor de interes cultural.

· Imobilele care nu aparţin patrimoniului istoric menţionat, dar aparţin celui al comunităţii autonome beneficiază de o parte a regimului fiscal al imobilelor înscrise, în timp ce alte imobile vechi sunt supuse regimului dreptului comun.

· În cele ce urmează sunt examinate doar dispoziţiile naţionale. Comunităţile autonome dispun de competenţe fiscale care le permit, pe de-o parte, să instituie deduceri din partea din impozitul pe venit care le revine şi, pe de altă parte, să fixeze în cadrul stabilit de legea naţională baremurile de impozitare pe succesiuni şi donaţii, cât şi cel al impozitului pe avere.

· A: În momentul achiziţionării

· 1. Deductibilitatea unei părţi a cheltuielilor de investiţie

· Investiţiile realizate pentru achiziţionarea imobilelor înscrise în Registrul general al bunurilor de interes cultural dau dreptul unui credit fiscal egal cu 15% din cuantumul lor. Acest credit fiscal nu este numai plafonat, dar el intră, de asemenea, în concurenţă cu cel care este deschis pentru donaţiile către asociaţii. De fapt, nivelurile cumulate ale acestor două credite fiscale sunt fixate la 10% din venitul impozabil.

· Pentru a beneficia de acest avantaj, bunul trebuie conservat timp de trei ani. În plus, conform legii din 1985, trebuie lăsat accesibil pentru cercetători şi deschis publicului cel puţin patru zile pe lună.

· Aceste procente, aplicabile începând cu 1 ianuarie 1999, rezultă din Legea din 9 decembrie 1998 cu privire la impozitarea pe venituri a persoanelor fizice. Înainte de aceasta, ele se ridicau la 20%, respectiv 30%, conform Legii din 1985 cu privire la patrimoniul istoric spaniol.

· Acest credit fiscal constituie un real avantaj. În fapt, în regimul dreptului comun, investiţiile luate în considerare sunt fixate la 9015 euro şi deducerea nu se aplică decât dacă imobilul constituie reşedinţa principală a contribuabilului.

· 2. Reducerea nivelului drepturilor de succesiune

· Pentru calculul drepturilor de succesiune, toate imobilele pe care legea din 1985 le califică drept "bunuri de interes cultural", cât şi cele care sunt protejate prin legile comunităţilor autonome fac obiectul unei reduceri de 95% din valoarea lor, în cazul în care moştenitorul este soţul supravieţuitor sau un descendent. Avantajul fiscal este retras, dacă moştenitorul nu conservă bunul cel puţin 10 ani.

· Această reducere se adaugă reducerii personale, a cărei valoare depinde de gradul de rudenie cu defunctul. Pentru soţul supravieţuitor şi pentru descendenţi, această reducere personală se ridică la 15.362 euro. 

· Comunităţile autonome care fixează taxele drepturilor de succesiune pot, de asemenea, să acorde reduceri suplimentare. Unele dintre acestea, cum ar fi Aragon şi Catalogna, prevăd ca toţi moştenitorii, oricare ar fi gradul lor de rudenie cu defunctul, să beneficieze de reduceri pentru imobilele protejate prin legea regională a patrimoniului.

· 3. Reducerea nivelului drepturilor de donaţie

· Bunurile care beneficiază de reducerea nivelului taxelor în momentul unei transmiteri prin moştenire beneficiază, de asemenea, de o reducere de 95% din valoarea lor, în cazul în care fac obiectul unei donaţii în profitul soţului supravieţuitor sau al descendenţilor cu condiţia ca:

· -donatorul să aibă cel puţin 65 de ani şi să se găsească într-o stare de incapacitate permanentă;

· -beneficiarul să conserve aceste bunuri în patrimoniul său timp de 10 ani.

· Donaţiile nu beneficiază de reduceri personale, aşa cum se acordă pentru o transmitere prin succesiune.

· B: În timpul perioadei de deţinere

· 1. Deductibilitatea cheltuielilor de întreţinere

· Proprietarii imobilelor înscrise în Registrul general al bunurilor de interes cultural beneficiază de un credit fiscal egal cu 15% din cuantumul cheltuielilor efectuate pentru conservarea, repararea şi restaurarea acestor imobile, cu condiţia ca această sumă să nu fi fost deja dedusă din veniturile funciare. Acest credit fiscal se supune aceloraşi reguli ca cel care este acordat pentru cheltuielile de investiţie. De asemenea, el este subordonat deschiderii imobilului pentru public.

· 2. Scutirea de impozit pe avere

· Toate imobilele pe care legea din 1985 le califică drept "bunuri de interes cultural", cât şi cele care sunt protejate de legile comunităţilor autonome sunt scutite de plata impozitului pe avere.

· 3. Scutirea de impozitul funciar comunal

· Toate bunurile pe care legea din 1985 le califică drept "bunuri de interes cultural" sunt scutite de impozitul pe imobile, care este un impozit funciar anual, perceput de către comunităţi şi bazat pe valoarea cadastrală.

· C: La momentul vânzării

· Dacă vânzarea unui imobil generează o plus-valoare, aceasta este impozabilă. Modalităţile de impozitare ale plus-valorilor variază în funcţie de durata de deţinere a bunurilor, dar nu este prevăzută nici o măsură derogatorie în favoarea proprietarilor de imobile vechi.

 

3. PROTEJAREA MONUMENTELOR ISTORICE 

ÎN ROMÂNIA

· Cadrul legal prin care se conferă protecţie monumentelor istorice în România este Legea 422 din 18 iulie 2001, care reglementează regimul juridic general al monumentelor istorice.

· Astfel, în sensul prezentei legi, monumentele istorice sunt bunuri imobile, construcţii şi terenuri situate pe teritoriul României sau în afara graniţelor, proprietăţi ale statului român, semnificative pentru istoria, cultura şi civilizaţia naţională; ele fac parte integrantă din patrimoniul cultural naţional şi sunt protejate de lege.

· Activităţile şi măsurile de protejare a monumentelor istorice se realizează în interes public. Prin protejare se înţeleg măsuri cu caracter ştiinţific, juridic, administrativ, financiar şi tehnic care sunt menite să asigure identificarea, cercetarea, inventarierea, clasarea, evidenţa, conservarea, inclusiv paza şi întreţinerea, consolidarea, restaurarea, punerea în valoare a monumentelor istorice şi integrarea lor social-economică şi culturală în viaţa colectivităţilor locale.

· În conformitate cu prevederile art.4 al legii, monumentele istorice aparţin fie domeniului public sau privat al statului, al judeţelor sau comunelor, fie sunt proprietate privată a persoanelor fizice sau juridice.

· Monumentele istorice care se află în proprietatea persoanelor fizice sau juridice de drept privat pot fi vândute numai în condiţiile exercitării dreptului de preemţiune al statului român, prin Ministerul Culturii şi Cultelor sau al unităţilor administrativ-teritoriale, după caz, în conformitate cu prevederile legii, sub sancţiunea nulităţii absolute a vânzării.

· Paza, întreţinerea, conservarea, consolidarea şi punerea în valoare prin mijloace adecvate a monumentelor istorice revin proprietarilor sau titularilor altor drepturi reale asupra acestora.

· Monumentele istorice sunt protejate indiferent de regimul lor de proprietate sau de starea lor de conservare.

· Pentru protejarea monumentelor istorice aflate în proprietatea privată a persoanelor fizice sau juridice, statul sau autorităţile administraţiei publice locale pot asigura, la cererea proprietarilor, asistenţă ştiinţifică şi de specialitate. Această asistenţă se acordă cu titlu gratuit.

· În ceea ce priveşte contribuţia financiară a statului, aceasta constă în sumele alocate prin Ministerul Culturii şi Cultelor în scopul protejării monumentelor istorice, indiferent de deţinător. Această contribuţie financiară poate să acopere total sau parţial costul lucrărilor de protejare a monumentelor istorice, în funcţia de grupa în care acestea sunt înscrise.

· Monumentele istorice se clasează astfel:

· Grupa A - monumentele istorice de valoare naţională şi universală; 

· Grupa B - monumentele istorice reprezentative pentru 
patrimoniul cultural local.

· Contribuţia financiară a statului poate fi asigurată prin cofinanţare, inclusiv în parteneriat cu proprietarul sau cu alte persoane fizice sau juridice.

· Pentru stimularea protejării monumentelor istorice, proprietarii persoane fizice care realizează pe cheltuială proprie, integral sau parţial, lucrări de întreţinere, reparare, conservare, consolidare, restaurare, punere în valoare, precum şi programe şi proiecte culturale, beneficiază de reducerea cu minimum 50% a cuantumurilor impozitelor şi a taxelor aferente acestor lucrări, cuvenite bugetelor locale. Cheltuielile efectuate în scopurile enumerate sunt deductibile din baza de impozitare pe venitul global, timp de 5 ani, în cuantum anual de 20% din valoarea acestora.

· Proprietarii de monumente istorice sunt scutiţi în totalitate de plata impozitului pe clădirile care sunt monumente istorice, cu excepţia spaţiilor în care se desfăşoară activităţi economice sau comerciale. De asemenea, pentru suprafaţa ocupată de construcţiile care sunt monumente istorice nu se plăteşte impozitul pe teren.

· În conformitate cu prevederile legii, Consiliile locale pot reduce impozitul pe suprafeţele neconstruite ale terenurilor cu regim de monument istoric. Această reducere se face în funcţie de suprafaţa afectată şi de perioada punerii monumentelor istorice la dispoziţia publicului în scopul vizitării, precum şi la dispoziţia instituţiilor specializate în scopul cercetării.

· În temeiul art.43 al legii, sunt scutite de plata taxelor de timbru persoanele fizice sau juridice care dobândesc prin moştenire un bun imobil clasat ca monument istoric, utilizat ca locuinţă sau pentru activităţi necomerciale şi care se angajează să execute, în termen de 12 luni, lucrările de restaurare şi consolidare stabilite prin documentaţia tehnică aprobată şi avizată în condiţiile legii.

· În situaţii justificate şi cu avizul Direcţiei pentru cultură, culte şi patrimoniul cultural naţional din Bucureşti sau din judeţul respectiv, termenul prevăzut poate fi prelungit o singură dată cu încă 12 luni.

· Prevederile art.43 se aplică şi celor care dobândesc un bun imobil clasat ca monument istoric, prin donaţie.

· Proprietarii de monumente istorice sunt scutiţi de plata taxei de autorizare a intervenţiilor executate, în conformitate cu prevederile legii, asupra monumentelor istorice deţinute, în cazul în care utilizează bunul imobil numai pentru activităţi necomerciale sau, în mod direct, numai pentru locuit.

· Proprietarii imobilelor aflate în zona de protecţie a monumentelor istorice beneficiază de o reducere de 50% a taxelor de autorizare pentru lucrările pe care le finanţează şi care sunt necesare pentru păstrarea monumentelor istorice.

